Só bou die Virseker Trust aan jou taal en toekoms | Maroela Media
Elke kind het 'n droom. Elke jongmens streef na sukses. Dink maar aan die dogtertjie wat haar siek pop dokter – sy kan eendag lewens red. Kyk na die knapie wat sy blokkies noukeurig op mekaar rangskik totdat die toring omtuimel, en dan van voor af begin – hy gaan eendag brûe bou, letterlik én figuurlik. Sien hoe straal die hoërskoolkind op die verhoog, blinkoog met 'n prestasiebeker in die hand en 'n lied in die hart.
Wat is hul toekoms werd? Hoe meet jy die waarde van hul volgende paar dekades? Van elke asemteug, elke hartklop, elke Afrikaanse woord wat oor hul lippe rol, elke tree wat hulle neem op hul pad na 'n onbekende toekoms? Hoe sorg jy nóú vir 'n goeie toekoms in jou geliefde land Suid-Afrika?
Die Virseker Trust glo dat opleiding die antwoord op al hierdie vrae is. Vir jongmense om 'n toekoms in Suid-Afrika te hê, moet daar in jongmense se toekoms belê word. Dié toekoms-gerigte trust is juis gestig om vir Virseker, Suid-Afrika se eerste korttermynversekeringsproduk wat eksklusief in Afrikaans beskikbaar is, se polishouers die geleentheid te gee om daadwerklik 'n verskil te maak met opleidingsprojekte wat die Afrikaanse gemeenskap so na aan ons harte lê.
Dirk Hermann, voorsitter van die Virseker Trust, verduidelik: "'n Gedeelte van die premie van elke Virseker-polishouer word aan die Virseker Trust geskenk, wat dus beteken dat alle Virseker-polishouers saam aan 'n Afrikaanse toekoms bou. Deur die baie bietjies van Virseker-polishouers kan groot projekte aangepak word. Virseker-polisse is dus die boustene waarmee Afrikaanse onderwysinstellings gebou en jongmense ondersteun word."
Hy glo vas dat jongmense in staat gestel moet word om hulle eie toekoms te bou. "Die beste manier om dit reg te kry is deur die vaslegging van kennis. Kennis kan nie oorgedra word as daar nie Afrikaanse instellings is nie en daarom belê ons daarin om Afrikaanse instellings te bou en bied studiehulp aan talle jongmense. Die Virseker Trust het reeds meer as R32 miljoen in Afrikaanse onderrig belê."
Een van die grootste projekte van die Virseker Trust is die bou van 'n Afrikaanse universiteit, Akademia. "Ons glo dit is belangrik vir 'n volwasse taal om wetenskap tot op die hoogste vlak te kan beoefen. Elke Virseker-polishouer help dus bou aan 'n nuwe universiteit, polis-vir-polis. Behalwe vir Akademia se dertien landswye sentrums, word daar ook beplan om 'n volledige kampus met koshuise te bou. Akademia beplan om in 2019 30 nuwe grade vir akkreditasie in te dien en die Virseker Trust help graag bou aan dié groot projek," sê Hermann.
Wiskunde is vir baie jongmense 'n deurgang tot beroepe. Daarom help die Virseker Trust ook om Wiskunde-onderwys in Afrikaanse skole te bevorder deur die Solidariteit Skoleondersteuningsentrum te ondersteun met 'n spesifieke fokus op die Vereniging van Afrikaanse Wiskunde-onderwysers.
Dus, Sannie van Sannieshof én Walter van Waterkloof kan by die Virseker Trust se inisiatiewe baat. Die Virseker Trust help graag Afrikaanse jongmense oor 'n wye spektrum. Deur onder meer die Wolkskool van die Solidariteit Skoleondersteuningstelsel, kan hoë gehalte-onderwys in die platteland deur die nuutste tegnologie aangebied word. Behoeftige Afrikaanse jongmense kan ook toegang tot studies kry en deur Akademia se landswye sentrums is universiteitsopleiding vir baie meer Afrikaanse jongmense toeganklik. Met die nuwe kampus wat gebou gaan word sal Afrikaanse jongmense weer 'n gesonde studentelewe kan geniet.
Behalwe die belegging in opleidingsinstellings wil die Virseker Trust ook in 'n Afrikaanse lewensruimte belê. Saam met Virseker is die trust betrokke by borgskappe soos Afrikaanse is Groot en TV-programme, en moedig hulle as hoofborg van die skolerugbytoernooi, die Virseker-beker, ook 'n gebalanseerde leefstyl onder kinders aan.
Afrikaans is nie net 'n praat-taal nie. Dit is 'n droom-taal, 'n leef-taal en 'n dóén-taal. Dit is die taal waarin gedokter word, gebou word, geleer word, presteer word – 'n taal waarin gefloreer word. 'n Belegging in Afrikaans is dus ook 'n belegging in jou eie toekoms en dié van jou gemeenskap. Die Virseker Trust belê graag in ons mense, in ons taal en in ons jongmense se toekoms.
Wen 'n bootreis!
Neem deel aan Maroela Media se kompetisie en staan 'n kans om 'n bootreis saam met Groot FM te wen. Bepalings en voorwaardes geld. Lees meer.